La Flèche Wallonne ble skapt for å skape blest rundt salget av avisen i 1930-årene. Rittet regnes ikke som en av Monumentene, men er en av klassikerne, og var en del av ProTouren fra 2005 til 2007. Som i mange andre sykkelritt har løypa endret seg drastisk etter hvert som årene har gått. Rittet gikk opprinnelig fra Tournai til Liège og varierte fra 236 til rekordlange 300 km i lengde i 1938, før starten ble flyttet til Mons. I 1948 startet rittet i Charleroi, og fra 1960 gikk rittet i motsatt retning, start i Liège og målgang i Charleroi. Noen ganger har start og målgang vært på samme sted; Verviers (1974–1978) og Huy (1983–1985). Fra 1986 startet rittet i Spa og hadde målgang i Huy. Siden 1990 har ikke løpet overskredet 210 km i lengde.